Her smeller den første Volgograd-bomben
17 mennesker mistet livet og flere titalls ble såret i terroraksjonen i Russland. Nå viser en fersk overvåkningsvideo hvordan livet på togstasjonen gikk sin vante gang før alt går i svart i det den kraftige bomben eksploderer. I forkant ser man folk passere sikkerhetssystemet som blant annet inneholdt en metalldetektor. Trolig har selvmordsbomberen utløst bomben uten å ha gått gjennom denne. Flere liv ville trolig gått tapt dersom selvmordsbomberen hadde kommet seg på innsiden. Søndagens terroraksjon ble fulgt opp av et nytt angrep i samme by mandag morgen. Denne gang mot en buss. Her mistet minst 14 mennesker livet, og også her ble flere titalls såret. Totalt i de to angrepene ble 104 mennesker såret.Russiske myndigheter er overbevist om at det er en sammenheng mellom de to angrepene. - Ifølge de første undersøkelsene bestod bomben på bussen av rundt 4 kilo TNT, og som på togstasjonen var bomben fullstappet med granatsplinter. Siden de var identiske i de to angrepene mener etterforskerne at dette bekrefter at det er en sammenheng. Trolig er bombene laget samme sted, sier Vladimir Markin, som er talsmann for Russlands etterforskningskomite. Bussen i mandagens angrep var fullstendig sprengt i stykker. Bilder viser restene av den totalskadde bussen, som mangler deler av taket og vinduene etter den kraftige eksplosjonen. Vitner på stedet har beskrevet forferdelige scener. En lokal TV-reporter kunne blant annet fortelle om «kropper overalt og blod på snøen».Nå er politiet i landet, og særlig i tettbefolkede områder, satt i høyeste alarmberedskap. Frykten er flere angrep. I Volgograd spredde politiet mandag en folkemengde som arrangerte en «russisk demonstrasjon mot terror», og pågrep de fremmøtte fordi protesten ikke var godkjent, skriver Russia Today, ifølge NTB. Ingen har så langt påtatt seg ansvaret for terroren, men myndighetene mistenker opprørsbevegelsen i Nord-Kaukasus, og den militante muslimen Doku Umarov blir trukket frem som en mulig hjerne bak terrorangrepene. Mange tror også angrepene de siste to dagene har sammenheng med at Russland om fem uker skal arrangere vinter-OL i Sotsji, og at målet er å stille president Vladimir Putins prestisjeprosjekt i et dårlig lys. Russland-eksperter utelukker ikke nye angrep. - Ofte er slike angrep en avledningsmanøver for noe enda større. Det er derfor ikke umulig at det vil komme mer. Russland har en lang historie med terrorangrep, og ingenting har blitt bedre i Nord-Kaukasus de siste årene, sa Leder for Russlandsprosjektet, Tor Bukkvoll ved Forsvarets forskningsinstitutt til VG tidligere i dag.Etter de to terrorangrepene kommer det nå krav om at Russland må gjeninnføre dødsstraff. I 1996 inngikk tidligere president Boris Jeltsin en avtale om å innføre et såkalt moratorium på dødsstraff, mot at Russland kunne bli medlem av Europarådet. Roman Khudjakov fra partiet LDPR sier at han vil ta opp en endring av moratoriet. Han vil ta initiativ overfor Putin, og mener at han har støtte for dette i andre partier også. Også lederen av parlamentets sikkerhetskomite, Irina Jarovaja, støtter dette. - Ikke bare i forbindelse med det som har skjedd i Volgograd, men generelt bør forbrytelser som terrorisme og barnedød medføre dødsstraff, sier hun til tv-kanalen Rossija.
Ting ser ut som normalt på togstasjonen. Så smeller det, og kaoset er et faktum.